P6_TA(2006)0276

Obalne ribiške skupnosti

Resolucija Evropskega parlamenta o obalnem ribištvu in težavah obalnih ribiških skupnosti (2004/2264(INI))

Evropski parlament,

- ob upoštevanju skupne ribiške politike,

- ob upoštevanju uredb o Evropskem skladu za ribištvo,

- ob upoštevanju člena 11 Uredbe Sveta (ES) št. 2792/1999 z dne 17. decembra 1999 o podrobnih pravilih in predpisih v zvezi s strukturno pomočjo Skupnosti v ribiškem sektorju [1],

- ob upoštevanju svoje resolucije z dne 5. aprila 2001 o ribištvu: varnost in vzroki nezgod [2],

- ob upoštevanju Uredbe Sveta (ES) št. 2371/2002 z dne 20. decembra 2002 o ohranjanju in trajnostnem izkoriščanju ribolovnih virov na podlagi skupne ribiške politike [3],

- ob upoštevanju Uredbe Sveta (ES) št. 1421/2004 z dne 19. julija 2004 o spremembah Uredbe (ES) št. 2792/1999 o podrobnih pravilih in predpisih v zvezi s strukturno pomočjo Skupnosti v ribiškem sektorju [4],

- ob upoštevanju svoje resolucije z dne 15. decembra 2005 o mrežah žensk: ribolov, kmetovanje in raznolikost [5],

- ob upoštevanju Lizbonske strategije,

- ob upoštevanju člena 45 svojega Poslovnika,

- ob upoštevanju poročila Odbora za ribištvo in mnenja Odbora za pravice žensk in enakost spolov (A6-0141/2006),

A. ker obalno ribištvo, zlasti mali priobalni ribolov in tradicionalno ribištvo, pomembno prispeva k družbeno- gospodarski blaginji obalnih skupnosti, kar vpliva na lokalni razvoj, ohranjanje/odpiranje novih delovnih mest v dejavnostih pred samim ribolovom in po njem, oskrbo s svežimi ribami in ohranjanje tradicionalnih lokalnih kultur,

B. ker gospodarsko-socialna kriza, v kateri se je znašel ribiški sektor, prizadene predvsem manj konkurenčne segmente flote, zlasti obalno ribištvo,

C. ker trenutno v številnih predpisih Skupnosti obstaja vrsta ukrepov, ki se nanašajo na različne vidike malega priobalnega ribolova,

D. ker mora skupna ribiška politika in njeni instrumenti, zlasti v zvezi z bodočim Evropskim skladom za ribištvo, upoštevati obalno ribištvo in se prilagajati posebnim težavam, ki so s tem povezane, zlasti glede malega priobalnega ribolova in tradicionalnega ribištva,

E. ker je treba zagotoviti prihodnost obalnega ribištva v Evropski uniji, saj je ta ključnega pomena za zaposlovanje na obalnih območjih, in obenem preprečiti preveliko zmogljivost tega segmenta flote, kar bi zmanjšalo vire,

F. ker je kljub visoki stopnji brezposelnosti in staranju obalnega prebivalstva na nekaterih obalnih območjih hudo pomanjkanje mlade delovne sile,

G. ker so nekatera obalna območja, zlasti otoška oziroma oddaljena obalna območja, zelo odvisna od ribištva in z njim povezane industrije,

H. ker se konkurenčnost in ekonomska upravičenost velikega dela predelovalnega sektorja v najbolj oddaljenih regijah zagotavlja s finančno pomočjo Skupnosti,

I. ker v veliko državah članicah primanjkuje natančnih statističnih podatkov o obalnem ribištvu, kar onemogoča resno analizo in primerjavo sektorja,

J. ker nova pobuda Skupnosti lahko koristi prihodnjemu razvoju sektorja,

K. ker ob upoštevanju ključne vloge, ki bi jo predstavniške organizacije sektorja in lokalne oblasti lahko imele za razvoj sektorja na lokalni ravni, morajo te pripravljati projekte in izvajati ukrepe za podporo obalnega ribištva, zlasti malega priobalnega ribolova in tradicionalnega ribištva, ki jih je treba spodbujati na ravni Skupnosti,

L. ker je pomembno, da obalni ribiči sodelujejo v postopku trgovanja in s tem izboljšajo mehanizme trženja njihovih proizvodov ter spodbujajo pregledovanje skupne ureditve trga za ribiške proizvode, da se zagotovi pravičnejše začetne cene in spodbuja boljša porazdelitev dodane vrednosti po vrednostni verigi,

M. ker je ključnega pomena, da obalni ribiči in njihove predstavniške organizacije sodelujejo v postopku odločanja o skupni ribiški politiki, pri zaščiti morskega okolja in obnovi ribjega staleža, ter da se s tem spodbuja uporaba načela soupravljanja in decentralizacije skupne ribiške politike,

N. ob upoštevanju negotovosti plač in dohodkov v tem sektorju, kar je posledica postopkov trženja in določanja cen prve prodaje ter nepravilnosti te dejavnosti,

O. ker na sektor obalnega ribištva, ob veliki nestabilnosti cen goriva, vpliva tudi porast variabilnih stroškov,

P. ker narašča napetost in konkurenca za vire med obalnimi ribiči, ki lovijo za preživetje, in rekreativnimi ribiči ter ker gre za težavo, ki jo je treba obravnavati,

Q. ker je treba zagotoviti, da tudi tehnike obalnega ribolova prispevajo k boljšemu varovanju okolja in trajnostnemu razvoju ribiškega sektorja,

R. ob upoštevanju potrebe po spodbujanju strokovnega usposabljanja za obalne ribiče,

1. poudarja, da obalno ribištvo bistveno prispeva tako k lokalnemu gospodarstvu kot tudi vzdrževanju družbene strukture obalnih skupnosti, saj glede na količino ulovljenih rib ponuja več delovnih mest kot ostali segmenti flote;

2. meni, da je obalno ribištvo nujno potrebno za vzdrževanje kulturnih navad in običajev in s tem zagotavlja ne le varovanje kulturne raznolikosti na zadevnih območjih, temveč tudi samo preživetje celotnih obalnih skupnosti; nadalje meni, da je treba te navade in običaje ohraniti;

3. priznava, da bi obalno ribištvo lahko in moralo imeti konstruktivno vlogo pri varovanju in ohranjanju obalnega morskega okolja;

4. kljub vsemu priznava, da bi prevelika zmogljivost obalnih flot lahko vplivala na zmanjšanje virov;

5. meni, da bi v okviru regionalne politike države članice morale uporabljati skupne mehanizme za zaščito obalnega ribištva, s čimer bi zagotovile njegov obstoj, in zagotoviti, da postane uresničevanje ciljev in izvajanje posebnih ukrepov odvisno od naravnih razmer na obalnih območjih in varovanja virov; obalna območja so območja, kjer se drstijo različne vrste rib, med drugim tudi industrijske ribe, in kjer se gojijo mlade ribe;

6. vseeno pa meni, da je treba nadaljevati z raziskavami o vlogi in vplivu obalnega ribištva, da se tudi obalno ribištvo, tako kot druge ribiške dejavnosti, ohrani na trajnostni ravni;

7. meni, da je treba posebej preučiti vprašanje varovanja ribolova znotraj treh navtičnih milj od obale, za kar bi se uporabljala do 12 m dolga plovila s pasivnim orodjem;

8. predlaga prepoved uporabe ribolovnega orodja, ki ogroža obstoj obalnega staleža in sposobnost preživetja družbene strukture, ki je povezana z ribolovnim sektorjem;

9. priznava težave pri vzpostavljanju skupne opredelitve obalnega ribištva in torej meni, da je treba nujno opredeliti minimalna merila, ki bodo sprejemljiva za vse in ki bodo vzpostavila potrebno ravnovesje med obalnim ribištvom, ribištvom na odprtem morju in rekreacijskim ribištvom;

10. meni, da morajo minimalna merila med drugim upoštevati naslednje vidike:

a) mali priobalni ribolov,

b) dolžino plovil,

c) razdaljo od domačega pristanišča, na kateri delujejo plovila, ob upoštevanju različnih geografskih in pomorskih razmer v državah članicah,

d) najdaljše obdobje, ko se plovilo nahaja izven domačega pristanišča,

e) plovila, ki se dnevno vračajo v pristanišče in prodajajo svež ulov;

11. meni, da je usklajen pristop zbiranja podatkov o obalnem ribištvu nujen za pridobitev natančnih podatkov o dejavnostih obalnega ribištva, kar je predpogoj za določitev skupne opredelitve;

12. Komisijo vabi, da nujno predlaga načine za uskladitev podatkov o obalnem ribištvu po vsej Evropski uniji in pri tem ohrani značilnosti posameznega nacionalnega in lokalnega ribištva;

13. poudarja, da se je treba nujno soočiti s številnimi težavami sektorja obalnega ribolova, predvsem na področju upravljanja, strukturnih izboljšav, razvoja, izobraževanja in usposabljanja;

14. meni, da je za obalne ribiče in od tega odvisne skupnosti nujno, da se bolj neposredno vključijo v predelavo in trgovanje ter se s tem okrepi njihova dohodkovna osnova in izboljša njihov življenjski standard;

15. predlaga, da se ohrani podpora sektorju predelave ribiških proizvodov v najbolj oddaljenih regijah, zlasti pomoč za oljčno olje, ki se uporablja pri konzerviranju tune;

16. poziva Komisijo, naj prizna posebnost obalnega in tradicionalnega ribištva v okviru skupne ribiške politike in naj preuči, v kolikšni meri veljavni instrumenti ustrezajo potrebam sektorja ter jih ustrezno prilagodi;

17. priznava, da veljavna zakonodaja EU vsebuje nekatere določbe, ki se posebej nanašajo na upravljanje in strukturno izboljšanje sektorja obalnega ribištva;

18. meni, da je primerno, da novi ESR financira zagotavljanje varčnih motorjev in okolju prijaznega ribolovnega orodja ter izboljšanje delovnih pogojev na krovu za obalno ribištvo, če to ne vodi do povečanja zmogljivosti;

19. poziva Komisijo, naj financira posodobitev plovil za obalno ribištvo;

20. zato poziva Komisijo, naj preuči potrebo po novi pobudi Skupnosti za ta pomemben sektor dejavnosti;

21. nadalje poziva Komisijo, da v povezavi s tem zagotovi posebna ustrezna finančna sredstva, da se tako omogoči ustrezno izvrševanje novih politik;

22. poudarja, da so načrti upravljanja z obalami v nekaterih državah članicah, v katerih so vzpostavljeni, imeli pozitivne učinke na sektor, in zato meni, da bi ti načrti morali biti pomemben del kakršne koli nove pobude EU;

23. opozarja, da države članice trenutno nimajo temu namenjenega poklicnega usposabljanja ali pa je to povsem neustrezno;

24. poudarja, da je treba čim prej oblikovati programe izobraževanja in usposabljanja, ki bi pokrivali varnost pri delu v ribiški industriji, zaščito morskega okolja, zaščito virov, varovanje morja in obalnega območja, kakovost ulova ter trženje in upravljanje sektorja za predelavo rib;

25. trdi, da sta ustrezno in specifično izobraževanje in usposabljanje bistvenega pomena za spodbujanje mladih naših obalnih področij, da nadaljujejo z dejavnostjo in tradicijami obalnega ribištva;

26. zato poziva Komisijo, da vzpostavi specifične programe izobraževanja in usposabljanja za obalni ribolov, predvsem s spodbujanjem zanimanja mladih za ta sektor, in zagotovi ustrezna sredstva za celovito izvajanje programa in njegov uspeh;

27. nadalje v zvezi s tem zahteva, da se sprejetim ukrepom nameni primerno medijsko pozornost in se tako zagotovi, da so vse zainteresirane strani celovito in učinkovito seznanjene z možnostjo usposabljanja;

28. meni, da mora vsak nov zakon v zvezi z obalnim ribolovom posebno pozornost nameniti vzpostavitvi in vzdrževanju kulture varnosti, v kateri ima varnost prednost, treba pa je tudi zagotoviti izvajanje varnostnih ukrepov, ki so primerni za obalni sektor; vztraja, da se mora taka kultura varnosti začeti z zagotavljanjem varnejše in sodobnejše flote, ki bo imela dovolj prostora za novo varnostno opremo in materiale, za kar je treba v bodočem Evropskem skladu za ribištvo, ki ga je Parlament že potrdil, ohraniti sredstva za obnovo in posodobitev flote;

29. priznava, da imajo ženske pomembno vlogo v sektorju obalnega ribolova, predvsem na področjih upravljanja, prometa in trgovanja, ribogojstva, predelave ter raziskovanja;

30. meni, da lahko mreže žensk veliko prispevajo k družbeno-gospodarskemu razvoju skupnosti, ki so odvisne od ribolova in predvsem obalnih skupnosti;

31. poziva Komisijo in države članice, da načrtno upoštevajo razsežnost spolov in njihovo enakopravnost pri reševanju vseh situacij ali težav, povezanih z obalnim ribištvom, in pri pilotskih projektih, financiranih s strani skupne ribiške politike in strukturnih skladov, saj je za to obliko ribištva značilna gospodarska struktura, ki temelji predvsem na malih ribiških podjetjih, kjer je vloga žensk osnovnega pomena, ta pa bi morala biti pravno in družbeno priznana;

32. meni, da pojavljanje sprememb v skupnostih, odvisnih od obalnega ribištva, neposredno in posredno vpliva na ženske, zato poziva Komisijo, da podpre specifične projekte s ciljem prepoznati, spodbuditi in povečati raznolikost vloge žensk na področjih, povezanih z ribištvom, in da sprejme rešitev, s katero bi povečali raznolikost dejavnosti in prestrukturirali take skupnosti, ki jih lokalne, regionalne in nacionalne vlade ter Evropska unija podpirajo in kjer moški in ženske enakopravno sodelujejo;

33. poziva Komisijo, da najprej zbere in preuči po spolu diferencirane podatke o obalnem ribištvu in nato v sodelovanju s prihodnjim Evropskim inštitutom za enakost med spoloma pripravi in predlaga rešitve za posebne težave žensk v skupnostih obalnega ribištva;

34. opaža, da lahko na zdravje žensk, ki so neposredno vključene v obalno ribištvo, vplivajo pogosto težki delovni pogoji, a ker jih večina nima zakonskega delovnega statusa, ne morejo dostopati do zdravstvenega sistema pod enakimi pogoji; zato poziva Komisijo in države članice, da to težavo hitro rešijo s sprejetjem potrebnih ukrepov za zagotovitev ekonomskih in socialnih pravic teh žensk, zlasti pravice do socialnega varstva in zdravstvenih storitev, skupaj z ukrepi za izboljšanje njihove varnosti in ohranitev njihovega zdravja v delovnem okolju;

35. meni, da bi načelno morali biti obalni ribiči, mali predelovalci in ostali obalni dejavniki, ki so neposredno povezani z obalnim ribištvom ali na katere slednje vpliva, vključeni v upravljanje sektorja;

36. poziva Komisijo, naj se posvetuje s sektorjem obalnega ribištva in zagotovi dejavno vključevanje sektorja v ustrezno raven politike pri postopku odločanja, ki jih neposredno zadeva;

37. meni, da imajo regionalni svetovalni odbori pri tem odločilno vlogo;

38. zahteva od Komisije, da poroča Parlamentu o kakršni koli pobudi za posebno obravnavo obalnega ribištva;

39. naroči svojemu predsedniku, naj to resolucijo posreduje Svetu, Komisiji in vladam držav članic.

[1] UL L 337, 30.12.1999, str. 10. Uredba, kakor je bila nazadnje spremenjena z Uredbo (ES) št. 485/2005 (UL L 81, 30.3.2005, str. 1).

[2] UL C 21 E, 24.1.2002, str. 359.

[3] UL L 358, 31.12.2002, str. 59.

[4] UL L 260, 6.8.2004, str. 1.

[5] Sprejeta besedila, P6_TA(2005)0532.

--------------------------------------------------